Får lov til å sende ut norsk jente (3)
Sammen med sin kenyanske mor gikk treåringen til søksmål mot UNE. Familien mente nemndas vedtak om utvisning og avslag på familiegjenforening var ugyldig. I dommen fra Oslo tingrett har UNE fått medhold i sakens viktigste stridsspørsmål - om familien kan sendes ut eller ikke, melder NRK. - Tingretten har som UNE, kommet til at en utvisning ikke er uforholdsmessig. Staten har med andre ord fått medhold i sitt syn på saken, sier advokat Jørgen Vangsnes hos Regjeringsadvokaten, som representerer UNE i saken. Professor i rettsvitenskap, advokatfullmektig Mads Andenæs som representerer familien, sier saken vil bli anket. - Vi vil anke. Dette er den første saken av sitt slag, hvor en liten pike som er norsk statsborger og med mor som eneste omsorgsperson blir utvist, sier han. Tingretten slår fast at det å sende ut treåringen sammen med moren ikke er et brudd på lovbestemmelsene om statsborgerskap, siden UNEs vedtak om utsendelse gjelder moren alene. - I denne saken er moren utvist fordi hun har brukt uriktig identitet og har hatt ulovlig opphold her. Høyesterett har sagt at overtredelser av utlendingsloven er et betydelig samfunnsproblem, og at det da er nødvendig med strenge reaksjoner, sier Vangsnes. Treåringen biologiske far er norsk, men skal ifølge NRK ha frasagt seg foreldreansvaret.
Oslo tingrett gir Utlendingsnemnda (UNE) medhold i at en kenyansk kvinne og hennes tre år gamle datter kan utvises til Kenya, selv om datteren er norsk statsborger.